*Tämä artikkeli kertoo kansainvälisestä suuryrityksestä. Siilinjärveläisestä koripallojoukkueesta katso EsaB.*

Esabin hitsauspuikkoja.
Esabin tehtaat vuonna 2010.
**Esab** on alun perin ruotsalainen hitsaus- ja polttoleikkaustekniikkaan sekä teollisuuden ja lääketieteen kaasujenkäsittelyyn erikoistunut suuryritys. Sillä on noin 30 tehdasta eri puolilla maailmaa ja se työllistää noin 9 000 ihmistä. Sen pääkonttori on North Bethesdassa Yhdysvaltojen Marylandin osavaltiossa, pääkaupunki Washington DC:n liepeillä.

Historiaa
---------

Esabin historia juontaa vuoteen 1904, jolloin ruotsalainen konemestari Oscar Kjellberg kehitti uudenlaisen hitsausmenetelmän ja perusti keksintönsä ympärille Elektriska Svetsningsaktiebolaget -nimisen yrityksen.

Esabin pitkäaikainen suuromistaja oli Wallenberg-suvun Asea (nyk. ABB). 1970-luvun öljy- ja telakkakriisi johtivat Esabin tappiokierteeseen niin, että se oli vuosikymmenen lopulla lähellä konkurssia. Muutosjohtaja Bengt Eskilson alkoi 1980-luvun taitteessa tervehdyttää yritystä ja kasvattaa sitä ostamalla yhtä huonosti kannattavia kilpailijoita niin, että 1980-luvun puolivälissä Esab oli jo Euroopan markkinajohtaja ja kykeni vuosikymmenen lopulla haastamaan myös Pohjois-Amerikan markkinajohtajan Lincoln Electricin sen kotikentällä. Vuonna 1981 Esab osti saksalaisen Hancock-polttoleikkausyhtiön, vuonna 1983 brittiläisen BOC Ltd:n hitsausliiketoiminnan ja vuonna 1985 Philipsin hitsausyhtiö PWI:n. Esab ja niin ikään ruotsalainen Aga perustivat vuonna 1987 yhteisyrityksen nimeltä Gas Control Equipment (GCE), joka oli välillä muussa omistuksessa mutta nyt taas osa Esabia. Vuoden 1989 suurfuusiossa Esabiin sulautuivat Alloy Rods Corporation, L-TEC Welding and Cutting Systems ja All-State Welding Products, mikä viisinkertaisti yhtiön markkinaosuuden Yhdysvalloissa.

Vuonna 1994 Esab myytiin brittiläiselle Charter Internationalille, jonka yhdysvaltalainen Colfax osti vuonna 2012. Colfax eriytti Esabin vuonna 2021 omaksi yhdysvaltalaiseksi pörssiyhtiöksi (ESAB Corporation) keskittyäkseen itse lääketieteelliseen tekniikkaan uudella nimellään Enovis.

Esabin nykyisiä tuotemerkkejä ovat Alcotec, AMI, Arcair, Cigweld, Conarco, Condor, Ewac, Exaton, Firepower, Gasarc, GCE, InduSuite, Losarc, Octopuz, Soldexa, Stoody, TBi Industries, Thermal Dynamics, Turbotorch, Tweco, Victor ja Westarco.

Esab Suomessa
-------------

Suomessa toimivan tytäryhtiön Oy Esabin liikevaihto vuonna 2021 oli 34,4 miljoonaa euroa. Esabilla oli vuoteen 2009 asti hitsauslankaa valmistanut, aiemmin Ovakon ja Rautaruukin omistama tehdas Dragsfjärdin Taalintehtaalla.

Lähteet
-------

1. 1 2  ESAB Corporation (ESAB) *Yahoo! Finance*. Viitattu 28.4.2023.
2. ↑  ESAB Corporation Acquires Ohio Medical *ESAB Corporation*.  17.10.2022. Viitattu 28.4.2023.
3. ↑  Selivanova, Alexandra: Oscar Kjellberg *Tekniska museet*.  7.12.2021. Viitattu 28.4.2023. (ruotsiksi)
4. ↑  Rikas Asea on tukipylväs Wallenberg-imperiumissa.  *Helsingin Sanomat*, 24.6.1986, s. 59. Näköislehti (maksullinen).
5. ↑  Esab osti saksalaisyrityksen.  *Helsingin Sanomat*, 26.11.1981, s. 28. Näköislehti (maksullinen).
6. ↑  ESAB osti englantilaisen hitsausalan yrityksen.  *Helsingin Sanomat*, 26.8.1983, s. 29. Näköislehti (maksullinen).
7. ↑  Esab osti Philipsin hitsausosan.  *Helsingin Sanomat*, 24.02.1985, s. 39. Näköislehti (maksullinen).
8. ↑  Cockerill, Rob: 25 years of continuous growth – GCE looking to the future after anniversary celebrations *Gasworld*.  23.5.2012. Viitattu 28.4.2023.
9. ↑  About GCE Group *GCE Group*. Viitattu 28.4.2023.
10. ↑  The history of ESAB Corporation *esabcorporation.com*. Viitattu 28.4.2023.
11. ↑  Laulajainen, Risto ym.: *Corporate Geography [electronic resource] : Business Location Principles and Cases*, s. 138, 329, 389. Springer Netherlands, 1995. ISBN 978-90-481-4512-6. Internet Archive (viitattu 28.4.2023). (englanniksi)
12. ↑  Stevenson, Tom: The Investment Column: Charter on track with Esab *The Independent*.  27.3.1996. Viitattu 28.4.2023.
13. ↑  Colfax acquires Charter International *Equipment World*.  30.1.2012. Viitattu 28.4.2023.
14. ↑  Enovis (formerly Colfax) Completes Spin-off of ESAB Corporation *Enovis*.  5.4.2022. Viitattu 28.4.2023.
15. ↑  Tuotemerkit *esab.com*. Viitattu 28.4.2023.
16. ↑  Oy Esab *Ilta-Sanomat*. Viitattu 28.4.2023.
17. ↑  ESAB lopettaa tuotannon Taalintehtaalla *Yle Uutiset*.  13.1.2009. Viitattu 28.4.2023.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |